Diari Oficial de la Generalitat Valenciana


Sumari del DOGV 8591, del 15-07-2019 (2019/7137)

ORDRE 1/2019, de la Conselleria d'Agricultura, Desenvolupament Rural, Emergència Climàtica i Transició Ecològica, de veda per la qual es fixen els períodes hàbils i les normes de caça a les zones comunes, i s'estableixen altres regulacions en els vedats de caça i zones de caça controlada a la Comunitat Valenciana, així com mesures de control o de possible erradicació de l'arruí (Ammotragus lervia).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2019/07/11/1/dof/vci/html**

### Dades del document

Número de DOGV
:   8591

Data del DOGV
:   15-07-2019

Secció del DOGV
:   I. DISPOSICIONS GENERALS

Número del document
:   2019/7137


Data del document
:   11-07-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * caça
    * legislació
    * regulació de la caça

ORDRE 1/2019, de la Conselleria d'Agricultura, Desenvolupament Rural, Emergència Climàtica i Transició Ecològica, de veda per la qual es fixen els períodes hàbils i les normes de caça a les zones comunes, i s'estableixen altres regulacions en els vedats de caça i zones de caça controlada a la Comunitat Valenciana, així com mesures de control o de possible erradicació de l'arruí (Ammotragus lervia). [2019/7137]  
  
  
ÍNDEX  
  
Preàmbul  
- Article 1. Objecte i àmbit  
- Article 2. Espècies cinegètiques  
- Article 3. Modalitats de caça en zones comunes  
- Article 4. Caça de migratòries en vedats de caça i zones de caça controlada  
- Article 5. Caça de la perdiu amb reclam  
- Article 6. Horari general  
- Article 78. Períodes de caça  
Disposicions addicionals  
- Primera. Límit de gossos en la caça menor  
- Segona. Memòries anuals de gestió de l'espai cinegètic  
  
- Tercera. Regla de no-despesa pública  
Disposició derogatòria. Derogació normativa  
Disposicions finals  
- Primera. Normes d'aplicació  
- Segona. Desenvolupament de l'ordre  
- Tercera. Modificació de l'Ordre 3/2012, de 19 de gener, de la Conselleria d'Infraestructures, Territori i Medi Ambient, por la qual es regula la caça i control del senglar a la Comunitat Valenciana.  
- Quarta. Gestió, control o possible erradicació de l'arruí (Ammotragus lervia)  
- Cinquena. Entrada en vigor  
Annex I. Delimitació de la zona de distribució de l'arruí (Ammotragus lervia) abans del 13 de desembre de 2007  
Annex II. Contingut mínim del document de comunicació  
  
  
PREÀMBUL  
  
La Llei 42/2007, de 13 de desembre, del patrimoni natural i de la biodiversitat, en l'article 65.2, estableix que l'exercici de la caça es regularà de manera que queden garantits la conservació i el foment de les espècies autoritzades per a aquest exercici, per tant les comunitats autònomes determinaran els terrenys on puguen realitzar-se aquestes activitats, com també les dates hàbils per a cada espècie. En el punt 3.d, aquest article indica que es podran establir moratòries temporals o prohibicions especials quan raons d'ordre biològic o sanitari ho aconsellen.  
  
La Llei 13/2004, de 27 de desembre, de caça de la Comunitat Valenciana, estableix en el títol IV que l'ordre de vedes, de manera especial en les zones comunes, establirà les limitacions relatives als períodes, espècies o modalitats de caça previstes en els diferents instruments de planificació cinegètica (art. 48). Segons la modificació d'aquesta llei feta per la Llei 27/2018, de 27 desembre, de mesures fiscals, de gestió administrativa i financera i d'organització de la Generalitat, no és necessari la publicació d'una ordre anual, sinó que és suficient una ordre que reculla les limitacions relatives als períodes, espècies, espais o modalitats de caça previstos en els diferents instruments de planificació cinegètica amb la finalitat de garantir el bon ordre cinegètic. Aquella ordre, a més, podrà ser desplegada a través de diferents instruments normatius en funció de les necessitats i circumstàncies ecològiques.  
  
Per a l'elaboració d'aquesta ordre s'han tingut en compte els articles 43 i 48 de la Llei 13/2004, de 27 de desembre, de caça de la Comunitat Valenciana, quant al fet que l'ordre de vedes és un instrument de la planificació cinegètica que ha d'assegurar un ús racional dels recursos cinegètics. Per aquest motiu, la conselleria competent ha desenvolupat al llarg d'aquests anys una labor incessant de verificació i anàlisi de les poblacions cinegètiques existents a aquest efecte. Si bé, en el cas de la Comunitat Valenciana la densitat d'aquestes és òptima, i arriba en molts casos a escenaris de superpoblació en moltes comarques, principalment pel que fa al conill, porc senglar, cabra salvatge, mufló i cabirol, que han mostrat efectes adversos sobre l'agricultura, ramaderia, seguretat viària i risc de zoonosi i epizoòties, com ho demostren els recents brots a Europa de pesta porcina africana.  
  
Es tracta, en conseqüència, d'una ordre necessària que suposa l'instrument més eficaç i adequat per a la regulació de la caça de determinades espècies en zones comunes i dels ocells migratoris en vedats i zones de caça controlada. És, sens dubte, una ordre que ofereix eficàcia, proporcionalitat, seguretat jurídica, transparència i eficiència a la matèria, principis tots aquests de bona regulació recollits l'article 129.1 de la Llei 39/2015, d'1 d'octubre, del procediment administratiu comú de les administracions públiques. Per al desenvolupament d'aquesta ordre i l'establiment de mesures concretes que hauran de ser revisades cada temporada en funció dels informes tècnics de la situació de les espècies, anualment haurà de publicar-se una resolució de la direcció general amb competències en caça.  
Aquesta ordre es refereix també al control de l'arruí (Ammotragus lervia) per estar dins de les especificacions d'espècie com exòtica invasora, amb la finalitat d'efectuar el seu control, tot impedint la seua expansió amb l'objectiu final d'erradicació. Per a això, s'ha seguit el que s'estableix en la Llei 7/2018, de 20 de juliol, de modificació de la Llei 42/2007, de 13 de desembre, del Patrimoni Natural i de la Biodiversitat, en el sentit d'establir un marc que compatibilitze la protecció del medi ambient amb el seu aprofitament, com a mesura de control, en aquelles àrees que s'establisquen.  
Aquesta ordre aquesta inclosa en el Pla normatiu de l'Administració de la Generalitat per a l'any 2019.  
Per tot el que s'ha indicat anteriorment, complits els tràmits procedimentals previstos en l'article 43 de la Llei 5/1983, de 30 de desembre, del Consell, i el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat Valenciana, oït el Consell Valencià de la Caça, després de l'informe de l'Advocacia General de la Generalitat, conforme amb el Consell Jurídic Consultiu de la Comunitat Valenciana i fent ús de les facultats que tinc atribuïdes, de conformitat amb l'article 28.e de la Llei 5/1983, del Consell, que atribueix a la persona titular de la conselleria l'exercici de la potestat reglamentària en les matèries pròpies del seu departament, el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions,  
  
  
ORDENE  
  
Article 1. Objecte i àmbit  
És objecte d'aquesta ordre la regulació de les espècies cinegètiques susceptibles d'aprofitament, els períodes hàbils i les normes de caça en les zones comunes i l'establiment de regulacions de caça d'ocells migratoris en els vedats de caça i zones de caça controlada a la Comunitat Valenciana.  
  
Article 2. Espècies cinegètiques  
Les espècies cinegètiques susceptibles d'aprofitament seran les establertes en l'annex I-A de la Llei 13/2004, de 27 de desembre, de Caça de la Comunitat Valenciana, sense perjudici de l'adopció de mesures amb finalitat de control o erradicació establertes en aquesta ordre respecte de l'espècie arruí (Ammotragus lervia), i sense perjudici de les modalitats o espais cinegètics als quals es refereix el llistat que es relaciona continuació:  
a) Caça menor no aquàtiques:  
Perdiu (Alectoris rufa)  
Llebre (Lepus granatensis)  
Conill (Oryctolagus cuniculus) (\*\*)  
Rabosa (Vulpes vulpes) (\*) (\*\*)  
Faisà (Phasianus colchicus)  
Guatla (Coturnix coturnix) (\*)  
Becada (Scolopax rusticola)  
Colom tudó (Columba palumbus) (\*)(\*\*)  
Colom roquer (Columba livia) (\*) (\*\*)  
Colom xixella (Columba oenas) (\*)(\*\*)  
Tórtora (Streptopelia turtur) (\*)  
Tord (Turdus philomelos) (\*\*)  
Tord ala-roig (Turdus iliacus) (\*\*)  
Griva (Turdus viscivorus) (\*\*)  
Griva cerdana (Turdus pilaris) (\*\*)  
Estornell (Sturnus vulgaris) (\*)(\*\*)  
Judia (Vanellus vanellus)  
Blanca (Pica pica) (\*) (\*\*)  
Gralla (Corvus monedula) (\*) (\*\*)  
Cucala (Corvus corone) (\*) (\*\*)  
(\*) Espècies susceptibles de caça en mitja veda en vedats i zones de caça controlada.  
(\*\*) Espècies susceptibles de caça amb escopeta en lloc fix en zones comunes.  
b) Caça menor, ocells aquàtics:  
Oca (Anser anser)  
Ànec collverd (Anas platyrhynchos)  
Ascle (Anas strepera)  
Piuló (Anas penelope)  
Cua de jonc (Anas acuta)  
Bragat (Anas clypeata)  
Sivert (Netta rufina)  
Sarcet (Anas crecca)  
Roncadell (Anas querquedula)  
Boix (Aythya ferina)  
Morell capellut o de plomall (Aythya fuligula)  
Fotja (Fulica atra)  
Bequeruda (Gallinago gallinago)  
Bequet (Lymnocryptes minima)  
Judia (Vanellus vanellus)  
Gavina (Chroicocephalus ridibundus) (\*\*)  
Gavià argentat de potes grogues (Larus michaellis) (\*\*)  
(\*\*) Espècies susceptibles de caça amb escopeta en lloc fix en zones comunes.  
c) Caça major:  
Cabra salvatge (Capra pyrenaica)  
Cérvol (Cervus elaphus)  
Cabirol (Capreolus capreolus)  
Daina (Dama dama)  
Porc senglar (Sus scrofa)  
Mufló (Ovis musimon)  
  
Article 3. Modalitats de caça en zones comunes  
A les zones comunes de caça de la Comunitat Valenciana es podran autoritzar les modalitats següents:  
3.1. La caça del conill amb gossos i sense armes  
Període: des del tercer diumenge de juliol al 25 de desembre.  
3.2. Falconeria  
Període: des del 12 d'octubre fins al primer diumenge de febrer.  
Per a l'entrenament d'ocells de falconeria: tot l'any, amb esquer artificial. Des de l'1 de juliol fins al 28 de febrer amb peces d'escapada, degudament marcades.  
3.3. Caça amb arc  
En qualsevol modalitat prevista en aquesta ordre en la qual estiga previst l'ús d'arma de foc, l'arc podrà emprar-se en la caça de forma equivalent a les armes de foc.  
3.4. Caça menor en lloc fix  
Espècies autoritzades: espècies marcades amb doble asterisc (\*\*) en l'article 2.  
Període: del 12 d'octubre al 6 de desembre.  
3.5. Caça menor a mà  
Espècies autoritzades: espècies de caça menor no aquàtiques previstes en l'article 2.a d'aquesta ordre.  
Període: del 12 d'octubre al 6 de desembre.  
3.6. Caça del porc senglar  
Modalitat: en batudes menudes, batuda, a mà i per acostament.  
Període: de l'1 de setembre a l'últim dia de febrer.  
Condicions específiques: les establides en l'autorització preceptiva de la direcció territorial de la Conselleria d'Agricultura, Desenvolupament Rural, Emergència Climàtica i Transició Ecològica.  
Modalitat: aguait  
Període: tot l'any  
Condicions específiques: les establides en l'autorització preceptiva de la direcció territorial de la Conselleria d'Agricultura, Desenvolupament Rural, Emergència Climàtica i Transició Ecològica. En aquests casos estarà legitimat per a sol·licitar-les la persona propietària de les parcel·les afectades, la persona titular del bé danyat, una associació d'agricultors i agricultores, la Federació de Caça de la Comunitat Valenciana o qualsevol altra associació que represente persones caçadores, o el titular cinegètic del terreny en el qual estiga enclavat. Aquest tipus de control en zones comunes només podrà concedir-se en els llocs exactes de cultius afectats o en les infraestructures danyades, des de 15 dies abans de l'inici previsible dels danys fins a la collita o última collita. Fora d'aquests llocs no podrà establir-se cap mena d'engreixador.  
  
Article 4. Caça de migratòries en vedats de caça i zones de caça controlada  
Per a aquells terrenys vedats i zones de caça controlada que en el seu pla tècnic d'ordenació cinegètica tinguen aprovada aquesta modalitat, els períodes hàbils i altres condicionants màxims a autoritzar mitjançant la resolució de desenvolupament d'aquesta ordre de vedes estaran subjectes als límits següents:  
1. Mitja veda:  
a) En lloc fix  
i) Espècies: colom tudó, colom roquer, colom xixella, estornell, blanca i rabosa.  
Període: del segon diumenge d'agost al segon diumenge de setembre.  
ii) Espècie: tórtora.  
Període: del tercer diumenge d'agost al segon diumenge de setembre.  
b) A mà  
Espècie: guatla.  
Període: del segon diumenge d'agost al segon diumenge de setembre.  
2. Pròrroga de la caça de tords i estornells:  
En lloc fix  
Període: des del tancament de la caça menor en temporada fins al segon diumenge de febrer.  
3. Ocells aquàtics  
Període: del 12 d'octubre al segon diumenge de febrer. El període serà inferior si així està disposat en les resolucions aprovatòries dels plans tècnics d'ordenació cinegètica.  
Al Parc Natural de l'Albufera, el calendari per a cada vedat el resoldrà el director general de Medi Natural i Avaluació Ambiental, segons la seua PTOC i dins del que s'estableix en les normes del Parc.  
4. Becada  
Temporada general. Modalitat a mà.  
Període: del segon diumenge de novembre al primer diumenge de febrer.  
  
Article 5. Caça de la perdiu amb reclam  
En els vedats de caça i zones de caça controlada en els quals la resolució aprovatòria del pla tècnic d'ordenació cinegètica de la modalitat de perdiu amb reclam es remeta a l'ordre de vedes, la data límit per al tancament de la caça d'aquesta modalitat serà l'últim dia de febrer.  
  
  
Article 6. Horari general  
L'horari de caça permés de manera general en l'àmbit de la Comunitat Valenciana comprén des del crepuscle civil matutí fins al crepuscle civil vespertí. D'acord amb el que preveu l'article 12.a de la Llei 13/2004, de 27 de desembre, de caça de la Comunitat Valenciana, s'han de publicar els horaris comuns que regiran per a tota la Comunitat Valenciana.  
  
Article 7. Períodes de caça  
Els períodes de caça establits en aquesta ordre s'estableixen com a períodes màxims. Mitjançant resolució del/la director/a general competent en matèria de caça es podran reduir els períodes esmentats per a cadascuna de les modalitats de caça descrites en els articles anteriors, en l'àmbit de la Comunitat Valenciana. Aquesta resolució establirà els períodes limitats en el temps sense que els seus efectes puguen superar un any a comptador des de l'endemà de la seua publicació en diari oficial.  
  
  
  
DISPOSICIONS ADDICIONALS  
  
Primera. Límit de gossos en la caça menor  
En aquells vedats en els quals la resolució aprovatòria del pla tècnic d'ordenació cinegètica no estiga especificat el màxim de gossos a emprar en la caça menor, el nombre queda limitat a un màxim de 8 gossos per caçador i de 15 per grup de caçadors.  
  
Segona. Memòries i plans anuals de gestió de l'espai cinegètic  
  
D'acord amb l'article 46 de la Llei 13/2004, de 27 de desembre, de caça de la Comunitat Valenciana, el titular de cada espai cinegètic haurà de presentar en els models normalitzats i publicats en el web de la Generalitat, una memòria anual corresponent a l'activitat cinegètica compresa entre el 15 de març i el 14 de març de l'any següent de cada temporada.  
Aquesta memòria i el pla s'hauran de presentar abans del 31 de març i s'hauran d'ajustar al que es disposa en la «Guia per a l'ompliment de la memòria i pla anual de gestió en vedats i zones de caça controlada» publicada també en el web de la Generalitat, com també en aquelles disposicions incloses en les resolucions emeses per la direcció general competent en matèria de caça referent a les memòries i plans anuals de gestió. Durant el termini transcorregut des de la presentació de la memòria i el pla anual fins a la seua resolució, s'entendrà prorrogat el pla de l'any anterior.  
Els aprofitaments i els controls expressament autoritzats per les direccions territorials en zones comunes de caça estaran també subjectes a l'obligació de presentar un informe de resultats el contingut del qual estarà fixat en el condicionat de l'autorització.  
  
Tercera. Regla de no-despesa pública  
La implementació i posterior desenvolupament d'aquesta ordre no podrà tindre cap incidència en la dotació de tots i cadascun dels capítols de despesa assignats a la conselleria amb competències en matèria de caça i pesca continental i, en tot cas, haurà de ser atesa amb els mitjans personals i materials de la conselleria esmentada.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang s'oposen o contradiguen el que es disposa en aquesta ordre.  
  
  
DISPOSICIONS FINALS  
  
Primera. Normes d'aplicació  
Per a tot allò no regulat per aquesta ordre, cal ajustar-se al que disposen la Llei 13/2004, de 27 de desembre, de caça de la Comunitat Valenciana, i la Llei 42/2007, de 13 de desembre, del patrimoni natural i de la biodiversitat.  
  
Segona. Desplegament de l'ordre  
Es faculta la direcció general competent en matèria de caça per a dictar les resolucions que calga per a l'aplicació i execució d'aquesta ordre.  
Anualment, i amb suficient antelació a l'inici de la temporada cinegètica, prèvia consulta amb les comissions territorials de Caça de les tres províncies i amb el Consell Valencià de la Caça, mitjançant resolució de la direcció general competent en matèria de caça, després de l'informe tècnic, es publicaran les dates d'obertura i tancament corresponents als períodes hàbils de caça establits per a les diferents espècies i modalitats que hauran de regir en cada temporada, com també els dies hàbils i les condicions específiques per a cada modalitat de caça.   
  
Les dates d'obertura i tancament dels períodes hàbils de caça podran ser diferents en els diferents territoris de la Comunitat Valenciana, si aquesta mesura està justificada en l'informe tècnic.   
Aquesta resolució anual, juntament amb el seu informe tècnic, hauran de ser presentats i debatuts en les comissions territorials de caça de les tres províncies i en el Consell Valencià de la Caça.   
Posteriorment, la resolució haurà de ser publicada en el Diari Oficial de la Generalitat Valenciana.  
L'informe tècnic analitzarà l'estat de conservació de les diferents espècies a partir dels seus nivells i tendències poblacionals, productivitat i distribució geogràfica a fi de garantir la sostenibilitat i plena compatibilitat de l'activitat cinegètica amb el manteniment de les espècies en un estat de conservació favorable.  
  
Tercera  
Modificació de l'Ordre 3/2012, de 19 de gener, de la Conselleria d'Infraestructures, Territori i Medi Ambient, per la qual es regula la caça i control del porc senglar a la Comunitat Valenciana.  
1. En l'article 2 se suprimeix l'últim paràgraf i queda redactat de la manera següent:  
«Article 2. Modalitats de caça de porc senglar  
En els diferents espais cinegètics de la Comunitat Valenciana podran autoritzar-se les modalitats de caça amb armes per al porc senglar següents:  
Batuda menuda: aquella caça en la qual amb ajuda d'un màxim de 30 gossos es bat una extensió de terreny o rogle, on prèviament s'han apostat caçadors en els punts previsibles de fugida de les peces. El màxim de caçadors amb armes de foc serà de 15.  
Batuda: aquella modalitat organitzada igual que les batudes menudes quan se supera una de les dues quantitats anteriors. Amb caràcter general el nombre de llocs per batuda no excedirà els 60 sense existència de límit en el nombre de gossos.  
(2) A mà: modalitat en la qual no se situen caçadors apostats en els punts previsibles de fugida de les peces. En aquesta modalitat està prohibit l'ús de rifle.  
Per acostament: modalitat en la qual la persona caçadora sense l'ajuda d'observadors ni gossos, excepte, si escau, els utilitzats per a seguir el rastre de la peça una vegada ferida, cerca en solitari o en companyia la peça a abatre.  
Aguait: de conformitat amb l'article 12.1.a de la Llei 13/2004, de caça, s'autoritza la caça nocturna del porc senglar en la modalitat aguait definida com la modalitat practicada en els crepuscles i les nits, consistent en què, una vegada comprovats els llocs de preferència, els llocs d'aliment o la banya dels animals, el caçador espera armat en un lloc fix a una distància prudencial.»  
  
2. L'article 5.1.g de l'ordre esmentada queda redactat de la manera següent:  
«g) S'han de senyalitzar els camins d'accés a la batuda menuda per a vehicles i les sendes homologades, segons el Decret 179/2004, de 24 de setembre, del Consell, de regulació del senderisme i esports de muntanya de manera compatible amb la conservació del medi natural, mitjançant cartells amb la llegenda que figura en l'annex d'aquesta ordre, que inclourà la data de la realització, la qual haurà de ser abans del crepuscle civil matutí, i haurà d'estar sobre el terreny fins a la finalització de la cacera (les característiques del cartell s'especifiquen en l'annex). Després de la finalització de la cacera es retiraran els cartells.»  
  
  
3.L'article 9 de l'ordre esmentada queda redactat de la manera següent:  
«Article 9. Períodes hàbils  
Els períodes hàbils per a les diferents modalitats o tècniques de caça susceptibles d'autorització en els diferents espais cinegètics, excepte les realitzades per danys a l'agricultura o control poblacional i sempre que s'hagen realitzat les actuacions previstes en el PTOC, no hauran d'excedir:  
Modalitat o tècnica de caça Període hàbil de caça  
Batuda 1 de setembre - últim dia del mes de febrer  
Batuda menuda 1 de setembre - últim dia del mes de febrer  
A mà 1 de setembre - últim dia del mes de febrer  
Aguait Tot l'any  
Per acostament (\*) 1 de setembre - últim dia del mes de febrer  
  
  
(\*) Aquesta modalitat podrà ser complementària a altres autoritzacions d'espècies de caça major.  
  
4. L'annex de l'ordre esmentada queda redactat de la manera següent:  
«Característiques dels cartells per a senyalització de camins i sendes homologades en la realització de batudes i batudes menudes.»  
Cartells, metàl·lics o en PVC, de fons blanc amb la llegenda en roig.  
  
Les mesures dels cartells seran de 50 cm x 33 cm, amb un marge del 10 % en cada dimensió.  
Llegenda: «Perill per caça de porc senglar. Camí tallat. Per raons de seguretat».  
En el cartell ha d'haver-hi un buit per a indicar la data, en el qual s'anotarà la data de la caça.  
El cartell es col·locarà amb un trípode o suport de fàcil col·locació i retirada del terreny.»  
  
Quarta. Gestió, control o possible erradicació de l'arruí (Ammotragus lervia)  
D'acord amb el que s'estableix en l'article 5 de la Llei 7/2018, de 20 de juliol, de modificació de la Llei 42/2007, de 13 de desembre, del patrimoni natural i de la biodiversitat, s'estableix la següent normativa per al control de l'arruí (Ammotragus lervia) en l'àmbit de la Comunitat Valenciana, amb la finalitat d'evitar la seua expansió per la seua condició d'espècie exòtica invasora, permetent el control de les seues poblacions fins que siguen erradicades o siguen compatibles amb els valors naturals de l'entorn i altres interessos legítims en l'espai:  
1. Atesa la diversitat de la Comunitat Valenciana i a les desiguals condicions de partida, quant a presència o abundància d'arruís (Ammotragus lervia), s'estableixen les següents zones, conforme al que s'estableix en la disposició addicional segona del Reial decret 630/2013, de 2 d'agost, pel qual es regula el catàleg espanyol d'espècies exòtiques invasores.  
A. Zona 1 d'exclusió i ràpida erradicació d'arruí.  
B. Zona 2 de control d'arruí.  
Els àmbits geogràfics estan definits mitjançant plans de presència de l'espècie amb anterioritat a l'entrada en vigor de la Llei 42/2007, de 13 de desembre, de 2007, per la qual cosa la seua distribució queda zonificada, amb diferent grau d'actuació sobre aquesta. En tractar-se d'una espècie exòtica invasora no es poden aplicar sobre aquesta normes de foment o dispersió, per la qual cosa la seua caça serà sense contingent de número o sexe de l'animal abatut.  
La delimitació d'aquestes zones es reflecteix en l'annex I.  
2. Les actuacions en espais cinegètics oberts, a desenvolupar segons la zona on es troben són:  
Zona 1 (zona d'exclusió i ràpida erradicació): abatiment d'exemplars d'arruí (Ammotragus lervia), mitjançant qualsevol art o mitjà de caça autoritzat, ben simultani a altres modalitats de caça per a les quals estiga autoritzat el caçador, o bé per autorització expressa d'abatiment d'arruís (Ammotragus lervia) en dates no autoritzades per a la caça major, o bé per guardes jurats de caça adscrits a l'espai cinegètic (control mitjançant precinte dels animals abatuts en la zona 1).  
  
L'abatiment comportarà notificació obligatòria a la unitat administrativa amb competències en matèria de caça del servei territorial corresponent en el termini de 72 hores per part dels titulars cinegètics en qualsevol dels casos establits en el paràgraf anterior, segons el contingut que s'inclou en l'annex II d'aquesta ordre. Els animals abatuts en aquestes zones no podran ser homologats, excepte l'excepció establida en la disposició transitòria única d'aquesta ordre, ni precintats amb segells destinats a animals caçats en la zona 2. La notificació a la qual es refereix l'apartat anterior avalarà el transport de l'animal mort o les seues parts.  
Zona 2 (zona de control): es procedirà al seu aprofitament cinegètic d'acord amb les resolucions dels plans tècnics d'ordenació cinegètica, o resolucions anuals de la direcció territorial corresponent, en les quals s'establirà el nombre d'exemplars a caçar en cadascun dels espais cinegètics. El règim d'aprofitament exclourà la captura en viu així com el foment de les poblacions mitjançant la solta o incorporació de nous individus. El seu abatiment comportarà el precintat dels animals d'acord amb les resolucions esmentades anteriorment (control mitjançant precinte dels animals abatuts en la zona 2).  
  
3. La notificació d'albiraments a l'autoritat competent per a l'emissió de permisos, s'efectuarà pels agents mediambientals, sense perjudici que els propietaris dels vedats, els confrontants i altres usuaris de la muntanya comuniquen a aquests agents la presència d'exemplars d'aquesta espècie. Per a la realització del control es requerirà d'autorització individual expressa de la direcció territorial corresponent, i l'abatiment d'exemplars es realitzarà per algun dels següents mitjans: propis de l'administració, guardes jurat de caça de vedats confrontants amb la zona comuna o caçadors en general. Efectuat l'abatiment es procedirà a la seua notificació d'igual manera al que s'estableix en la zona 1.  
  
4. Es prohibeix el moviment d'animals vius d'arruí (Ammotragus lervia). Es tindran en compte les excepcions previstes en l'article 4 del Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores en la Comunitat Valenciana.  
5. L'emplenament, recopilació i còmput de les fitxes d'abatiment (annex II) i la comunicació d'albiraments, de les quals derivaran les seues avaluacions i seguiments poblacionals són imprescindibles per al seguiment d'aquesta espècie exòtica invasora, aquestes fitxes i la documentació relativa a aquesta espècie es recopilara en la Direcció Territorial d'Alacant de la conselleria amb competències en caça i es lliuraran anualment juntament amb la memòria anual per a l'avaluació de l'estat numèric i espacial de l'espècie, a fi d'avaluar l'eficàcia de la caça com a instrument de contenció i/o erradicació de l'espècie.  
  
6. Les mesures de gestió, control i/o erradicació contingudes en aquesta norma són aplicables conforme al que s'estableix en la disposició addicional segona del Reial decret 630/2013, de 2 d'agost, pel qual es regula el catàleg espanyol d'espècies exòtiques invasores. I en aplicació a les àrees geogràfiques assenyalades (zona 1 i zona 2).  
  
Cinquena. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 11 de juliol de 2019  
  
La consellera d'Agricultura, Desenvolupament Rural,   
Emergència Climàtica i Transició Ecològica  
MIREIA MOLLÀ HERRERA.  
  
  
ANNEX I  
Delimitació de la zona de distribució de l'arruí (Ammotragus lervia) abans de l'entrada en vigor Llei 42/2007, de 13 de desembre, del Patrimoni Natural i de la Biodiversitat (zona 2)  
  
L'extrem nord el descriu l'eix de la CV-700 des de Muro de Alcoy en direcció est fins a Venta Margarida, al terme de Planes, on pren la CV-712, seguint en direcció est fins a entroncar amb la CV-715, al terme municipal de Pego, a escassos metres del municipi.  
  
Després d'aquest punt pren direcció sud i avança a través de l'esmentada CV-715 fins al municipi de la Nucia, on el límit pren l'eix de la CV-70 fins a la trobada amb l'autopista AP-7 al terme municipal de Benidorm.  
Discorre, llavors, a través de l'autopista AP-7 en direcció sud-oest fins a la intersecció amb l'autovia A-31, el terme municipal de Monforte del Cid, on vira en direcció nord i pren l'eix de l'autovia esmentada, fins al municipi de Sax.  
Al municipi de Sax, la llinda pren l'eix de la CV-80 des del municipi de Sax en direcció est fins a la intersecció amb l'autovia A-7, al terme municipal de Castalla, on pren direcció nord fins a Muro de Alcoy.  
  
Pel que fa als vedats de caça dels quals, en la data de publicació d'aquesta ordre, quede una part en la zona esmentada, s'entendrà que la totalitat del vedat hi queda inclòs amb caràcter general. En relació amb aquests vedats de caça, les ampliacions o segregacions d'aquests que tinguen lloc en la superfície del vedat no inclosa en aquesta zona, amb posterioritat a la publicació d'aquesta ordre, es consideraran incloses a l'efecte de gestió de l'arruí (Ammotragus lervia) com a espais no inclosos en la zona.  
  
  
ANNEX II  
Contingut mínim del document de comunicació  
  
- Unitat administrativa a la qual s'envia  
- Data d'abatiment  
- Terme municipal  
- Província  
- Número d'espai cinegètic  
- Titular de l'espai cinegètic  
- Partida on s'abat  
- Coordenades XY (coordenades UTM FUS 30 ETRS 89) del lloc d'abatuda  
- Sexe de l'exemplar abatut  
- Edat  
- Persona que l'abat  
- Hora d'abatiment  
- Modalitat de caça emprada  
- Destinació que es dona a l'exemplar  
- Apreciacions subjectives de l'estat sanitari  
- Si es precinta l'animal, número de precinte,  
- Opcionalment, una fotografia de cara del cap de l'animal


Còpia Permalink ELI